གཞན་ཡང་དུས་རབས་གོང་མའི་ལོ་རབས་བརྒྱད་ཅུའི་ནང་བོད་དུ་རང་མོས་སྙན་ངག་གི་རྩོམ་སྲོལ་ལམ་རང་མོས་སྙན་ངག་ཅེས་འབོད་སྲོལ་ཡོད་པའི་རྩོམ་རིག་གི་རྣམ་པ་གསར་པ་ཞིག་གསར་དུ་ཐོན་པ་སྟེ།དཔལ་དོན་གྲུབ་རྒྱལ་གྱིས་སྤྱི་ལོ༡༩༨༣ལོའི་སྦྲང་ཆར་དུས་དེབ་གསུམ་པའི་ཐོག་ཏུལང་ཚོའི་རྦབ་ཆུཞེས་པའི་དུས་རབས་ཀྱི་འབོད་སྒྲ་དང་བོད་ཀྱི་ཕྱི་རབས་ན་གཞོན་ཚོ་ལ་དུས་རབས་ཀྱི་རྗེས་བསྙེགས་དང་ཡར་ཐོན་གྱི་ཕྱོགས་སུ་གོམ་པ་འགྱུར་ཏེ་མི་རིགས་འདིའི་དུས་རབས་ཀྱི་ཁག་ལེན་དགོས་པར་གདམ་པའི་ཁ་གཡངརང་མོས་སྙན་ངག་དེ་ཐོག་མར་སྤེལ་ཞིང་ད་བར་མི་ལོ་སུམ་ཅུ་ལྷག་གི་རིང་དུ་རྩོམ་སྲོལ་གསར་པ་དེ་ཉིད་བོད་ཀྱི་སློབ་གྲྭ་ཆེ་འབྲིང་དང་སྐྱ་སེར་རྩོམ་མཁན་ཡོངས་ལ་རྒྱ་ཁྱབ་ཏུ་དར་ཡོད་པ་རེད།སྙན་རྩོམ་འདི་དར་བར་དཀའ་ཁག་ཆེན་པོ་བྱུང་ཡོད་དེ།རྩོམ་སྲོལ་དེ་བོད་ཀྱི་རྩོམ་རིག་དོ་རྭར་རྐང་ཚུགས་གནང་མཁན་གྱི་འདས་པོ་དཔལ་དོན་གྲུབ་རྒྱལ་ལགས་དང་ཁོང་གི་རྗེས་འབྲངས་རྩོམ་མཁན་གྱི་སྡེ་ལ་མཁས་མིང་འཛིན་པའི་རྒན་པོ་སྐྲ་དཀར་འགའ་དང་གཤིས་གྱོང་དང་ཡོད་ཚད་ལ་འཇིགས་པའི་བོད་ཀྱི་རིག་གནས་པ་འགའ་ཞིག་གིས་ངན་དམོད་དང་འཇིགས་སྐུལ་བྱས་ལ་རྩོམ་སྲོལ་དེ་ལརྐང་ཆག་མའམཡང་ནའཐེང་འགྲོསརང་མོས་མ་མོསསོགས་པའི་བསྙོན་བཏགས་ཏེ་བོད་ཀྱི་རྩོམ་རིག་གི་སྡེ་ལས་ཕུད་ཅི་ཐུབ་བྱས་རུང་ངལ་བ་འབྲས་མེད་དུ་གྱུར་ཏེ་ཁ་རོག་གེར་སྣ་གཉེར་བྱེད་བཞིན་ཁྱི་རྒན་རུས་པར་འཆའ་བའི་ངང་ཚུལ་བཟུང་སྟེ་སྡོད་པ་ལས་ཅང་མ་བྱུང་།